याज्ञवल्क्यस्मृतिः/आचाराध्यायः/गणपतिकल्पप्रकरणम्
<table>		
		
<td><p>		
	विनायकः कर्मविघ्न सिद्ध्यर्थं विनियोजितः   ।गणानां आधिपत्ये च रुद्रेण ब्रह्मणा तथा   । । १.२७१  । ।	</p>
<td><p>		
	तेनोपसृष्टो यस्तस्य लक्षणानि निबोधत   ।स्वप्नेऽवगाहतेऽत्यर्थं जलं मुण्डांश्च पश्यति   । । १.२७२  । ।	</p>
<td><p>		
	काषायवाससश्चैव क्रव्यादांश्चाधिरोहति   ।अन्त्यजैर्गर्दभैरुष्ट्रैः सहैकत्रावतिष्ठते   । । १.२७३  । ।	</p>
<td><p>		
	व्रजन्नपि तथात्मानं मन्यतेऽनुगतं परैः   ।विमना विफलारम्भः संसीदत्यनिमित्ततः   । । १.२७४  । ।	</p>
<td><p>		
	तेनोपसृष्टो लभते न राज्यं राजनन्दनः   ।कुमारी च न भर्तारं अपत्यं गर्भं अङ्गना   । । १.२७५  । ।	</p>
<td><p>		
	आचार्यत्वं श्रोत्रियश्च न शिष्योऽध्ययनं तथा   ।वणिग्लाभं न चाप्नोति कृषिं चापि कृषीवलः   । । १.२७६  । ।	</p>
<td><p>		
	स्नपनं तस्य कर्तव्यं पुण्येऽह्नि विधिपूर्वकम्  ।गौरसर्षपकल्केन साज्येनोत्सादितस्य च   । । १.२७७  । ।	</p>
<td><p>		
	सर्वाउषधैः सर्वगन्धैर्विलिप्तशिरसस्तथा   ।भद्रासनोपविष्टस्य स्वस्तिवाच्या द्विजाः शुभाः   । । १.२७८  । ।	</p>
<td><p>		
	अश्वस्थानाद्गजस्थानाद्वल्मीकात्संगमाद्ह्रदात् ।मृत्तिकां रोचनां गन्धान्गुग्गुलुं चाप्सु निक्षिपेत् । । १.२७९  । ।	</p>
<td><p>		
	या आहृता ह्येकवर्णैश्चतुर्भिः कलशैर्ह्रदात् ।चर्मण्यानडुहे रक्ते स्थाप्यं भद्रासनं ततः   । । १.२८०  । ।	</p>
<td><p>		
	सहस्राक्षं शतधारं ऋषिभिः पावनं कृतम्  ।तेन त्वां अभिषिञ्चामि पावमान्यः पुनन्तु ते   । । १.२८१  । ।	</p>
<td><p>		
	भगं ते वरुणो राजा भगं सूर्यो बृहस्पतिः   ।भगं इन्द्रश्च वायुश्च भगं सप्तर्षयो ददुः   । । १.२८२  । ।	</p>
<td><p>		
	यत्ते केशेषु दौर्भाग्यं सीमन्ते यच्च मूर्धनि   ।ललाटे कर्णयोरक्ष्णोरापस्तद्घ्नन्तु सर्वदा   । । १.२८३  । ।	</p>
<td><p>		
	स्नातस्य सार्षपं तैलं स्रुवेणौदुम्बरेण तु   ।जुहुयान्मूर्धनि कुशान्सव्येन परिगृह्य च   । । १.२८४  । ।	</p>
<td><p>		
	मितश्च सम्मितश्चैव तथा शालकटङ्कटौ   ।कूश्माण्डो राजपुत्रश्चेत्यन्ते स्वाहासमन्वितैः   । । १.२८५  । ।	</p>
<td><p>		
	नामभिर्बलिमन्त्रैश्च नमस्कारसमन्वितैः   ।दद्याच्चतुष्पथे शूर्पे कुशानास्तीर्य सर्वतः   । । १.२८६  । ।	</p>
<td><p>		
	कृताकृतांस्तण्डुलांश्च पललौदनं एव च   ।मत्स्यान्पक्वांस्तथैवामान्मांसं एतावदेव तु   । । १.२८७  । ।	</p>
<td><p>		
	पुष्पं चित्रं सुगन्धं च सुरां च त्रिविधां अपि   ।मूलकं पूरिकापूपांस्तथैवोण्डेरकस्रजः   । । १.२८८  । ।	</p>
<td><p>		
	दध्यन्नं पायसं चैव गुडपिष्टं समोदकम्  ।एतान्सर्वान्समाहृत्य भूमौ कृत्वा ततः शिरः   । । १.२८९  । ।	</p>
<td><p>		
	विनायकस्य जननीं उपतिष्ठेत्ततोऽम्बिकाम्  ।दूर्वासर्षपपुष्पाणां दत्त्वार्घ्यं पूर्णं अञ्जलिम्  । । १.२९०  । ।	</p>
<td><p>		
	रूपं देहि यशो देहि भगं भवति देहि मे   ।पुत्रान्देहि धनं देहि सर्वकामांश्च देहि मे   । । १.२९१  । ।	</p>
<td><p>		
	ततः शुक्लाम्बरधरः शुक्लमाल्यानुलेपनः   ।ब्राह्मणान्भोजयेद्दद्याद्वस्त्रयुग्मं गुरोरपि   । । १.२९२  । ।	</p>
<td><p>		
	एवं विनायकं पूज्य ग्रहांश्चैव विधानतः   ।कर्मणां फलं आप्नोति श्रियं चाप्नोत्यनुत्तमाम्  । । १.२९३  । ।	</p>
<td><p>		
	आदित्यस्य सदा पूजां तिलकं स्वामिनस्तथा   ।महागणपतेश्चैव कुर्वन्सिद्धिं अवाप्नुयात् । । १.२९४  । ।	</p>
</table>